Pirsa Kurd li Washingtonê Hat Gotûbêj Kirin
Semînara li Washington bal kişand ser pirsa Kurd li Îran, Tirkîyê, Sûrîyê û Îraqê.
Roja Pêncşemê Enstîtuya Middle East ya jibo lêkolînên Rojhilata Navîn û Dezgeha , derbarê rewşa têkilîyên di navbera Herêma Kurdistana Îraqê û Tirkîyê de semînareke hevbeş li dar xistin. Bi amadebûna jimareke pispor û rojnamevanan, semînarê du demjimêran mijarên herî dawî li Rojhilata Navîn giftûgo kir. Her du mêvanên semînarê, Qubad Talabanî, nûnerê Hikûmeta Herêma Kurdistan li Washingtonê û Henri Barkey, Profesorê Zanîngeha Leigh, bal kişandin ser babetên girêdayî pirsa Kurd li Tirkîyê û meseleya PKK ku bi bandor e li ser têkilîyên navbera Tirkîyê û Kurdistana Îraqê. Birêz Henri Barkey da zanîn ku destûra Tirkîyê yekcar rê nade ku Kurd û Tirk di bin sîya dewleta qanûnê de wekhev bin. Wî eşkere kir, eger ti guhertin li Tirkîyê pêk were, dê jibo berjewendîya Kurd û Tirkan be. Birêz Barkey destnîşan kir ku hebûna PKK dibe alozîyek di navbera Kurdistana Îraqê û Tirkîyê de. Li gorî Birêz Henri Barkey, pêwîst e hikûmeta Tirkîyê gavên dîyalogê destpê bike jiber ku ev pirsgirêk bi salan dirêj ketîye û divê niha were çareser kirin. Li alîyê din, Birêz Qubad Talabanî, girîngî da Tirkîyê weku dewleteke cîran bo Kurdistana Îraqê. Wî eşkere kir ku hikûmeta Kurdistanê her awayî bi rêve dibe bi mebesta çareserîyeke aştîyane bo pirsa Kurd li Tirkîyê. Birêz Talabanî her wiha bal kişand ser rewşa li Sûrîyê û da xuya kirin ku rola Kurdan li wî welatê piştî ketina Esed dê gelekî girîng be. Wî got, Hikûmeta Herêma Kurdistanê jibo parastina prensîpên demokrasî û mafên Kurdan, heta dawîyê piştgirîya Kurdên Sûrîyê bike. Jibo guhdarîkirina raportê û hevpeyvîna ligel Qubad Talabanî, kerema xwe lînka dengî li destê rastê klîk bikin.